Juraj Hatrík

**Juraj Hatrík** (* 1. máj 1941, Orkucany - 21. máj 2021) bol slovenský hudobný skladateľ, pedagóg a teoretik.

## Život
V rokoch 19551958 študoval skladbu súkromne u Alexandra Moyzesa. V štúdiu u toho istého pedagóga potom pokračoval na Vysokej škole múzických umení v Bratislave. Popri tom študoval teóriu hudby a estetiky u Ota Ferenczyho. Po absolvovaní VŠMU učil dva roky na konzervatóriu v Košiciach. V roku 1965 sa na VŠMU vrátil, najprv ako ašpirant a od roku 1968 ako odborný asistent na Katedre hudobnej teórie.

Z politických dôvodov musel v roku 1971 nielen ukončiť pedagogickú činnosť, ale bol aj vylúčený zo Zväzu slovenských skladateľov. V rokoch 19721990 pracoval v administratíve Hudobného informačného strediska Slovenského hudobného fondu. V roku 1990 bol rehabilitovaný a vrátil sa na Vysokú školu múzických umení. V roku 1991 sa stal docentom a v roku 1997 bol menovaný profesorom. V rokoch 19951999 pôsobil na Katedre hudobnej výchovy Pedagogickej fakulty UKF v Nitre, v rokoch 19971998 na Katedre hudobnej výchovy Fakulty humanitných a prírodných vied Prešovskej univerzity a v rokoch 2000 - 2001 na univerzite v Žiline. 

Mnohé impulzy a námety tvorivo aplikoval v prostredí detí v Detskom mestečku Trenčín - Zlatovce, kde pravidelne chodil takmer 30 rokov. V roku 2013 sa spolupodieľal na tvorbe knihy RODINNÉ PPRÍBEHY BEZ RODÍN (2013), ktorá vznikla na podnet bývalých odchovancov z Detského mestečka k 40. Výročiu od založenia Detského mestečka. 

Bol zakladateľom a predsedom *Asociácie učiteľov hudby Slovenska*. Zaviedol pravidelné semináre pre učiteľov s názvom „*Pedagogická dvorana*“. Deťom tiež venoval veľkú časť svojej hudobnej tvorby.

Na návrh *Rady riaditeľov bratislavských základných umeleckých škôl* bol 22. apríla 2016 vyznamenaný Cenou primátora Bratislavy.

## Dielo

### Scénické diela
* *Adamove deti* (sedem scénických madrigalov na texty slovenských ľudových prísloví, úsloví a porekadiel pre dva soprány, dva alty, dva tenory a dva basy s dirigentom pri klavíri, 1974 1974, rev. 1988-1991)
* *Janko Polienko* (scénická hra pre dva detské zbory, detské sólo a dvoch dospelých sólistov a cappella, 1976)
* *Mechúrik Koščúrik s kamarátmi* (rozprávka, 1980)
* *Turčan Poničan* (humoreska pre detský zbor, recitátora, klavír a bicie nástroje, 1985)
* *Statočný cínový vojačik* (spevohra na motívy rozprávky H. Ch. Andersena, 1993-1994)
* *Balady o dreve* (hudobno-scénický projekt na motívy rozprávky M. Ďuríčkovej *Janko Polienko* poviedky A. P. Čechova *Ritschildove husle* a novely R. Bradburyho *A tak zomrela Riaboutschinska*, 2003)
* *Legenda o breze* (spevohra pre deti a mládež, 2012-2013)
* *Šťastný princ* (opera v ôsmich obrazoch, libreto skladateľ podľa Oscara Wilda, 1977-1978)
* *Western Story* (o neposlušnej Cindy, malý hudobný western na melódie a motívy 22 známych amerických ľudových piesní, 2004)

### Orchestrálne skladby
* *Symfonietta* (1962)
* *Da capo al fine* (spev o ľudskom živote. symfonická poéma, 1972)
* *Symfónia č. 1 "Sans Souci"* (1979)
* *Litánie okamihu* (symfonická báseň pre veľký orchester, 2000)
* *Sabinovská fanfára* (1998)
* *Tri venovania* (triptych na texty Františka Bábela pre alt (mezzosoprán), bas a komorný orchester, 2008)
* *Domov sú ruky, na ktorých smieš plakať* (kant pre recitátora, tenor sólo, miešaný zbor a orchester, text Miroslav Válek, 1967)
* *Vyletel vták* (cantata profana pre sóla, miešaný zbor a komorný orchester, 1975)
* *Poď sa so mnou hrať!* (1982)
* *Symfónia č. 2 "Victor"* (pre tenor, miešaný zbor a veľký orchester, 1986-1987)
* *Schola ridicula* (žartovná škola, kant pre detský zbor a orchester na autentické textové nonsensy zo školských lavíc, 1989)
* *Tri akvarely podľa Lundkvista* (pre komorný zbor, čembalo a 13 sláčikových nástrojov, 2005-2006)
* *Vodný orloj* (pre flautu, harfu, mezzosoprán a sláčikový súbor, 2014)
* *Zátišia s husľami* (10 skladieb pre husle a sláčikový komorný orchester, 1984)
* *Monumento malinconico* (1964)
* *Concertino in modo classico* (pre klavír a orchester, 1967)
* *Dvojportrét* (pre orchester, 1970)
* *Ecce quod Natura* (koncertná fantázia pre klavír a orchester, 2001-2002)
* *Ikaros* (koncertantná poéma pre husle a veľký orchester, 2010-2011)
* *Concerto grosso facile* (pre husle, violončelo, klavír a sláčikový orchester, 1966)

### Scénická a filmová hudba
* *Martin Jonáš* (1973)
* *Roľnícka práca včera a dnes* (1975)
* *Tiché výkriky* (1987)

Okrem toho komponoval komornú hudbu, piesne a zbory.

## Literatúra
* Katarína Godárová: *Juraj Hatrík* . In: 100 slovenských skladateľov. Ed. Marián Jurík, Peter Zagar. Bratislava : Národné hudobné centrum, 1998, s. 115 – 116.
* Československý hudební slovník osob a institucí I. (A–L), 1963, Státní hudební vydavatelství, Praha, s. 408

## Externé odkazy
* Život a dielo
* Osobná stránka

Kategória:Slovenskí hudobní skladatelia
Kategória:Slovenskí hudobní pedagógovia
Kategória:Slovenskí muzikológovia
Kategória:Hudobní teoretici
Kategória:Absolventi Vysokej školy múzických umení
Kategória:Osobnosti zo Sabinova